**Nedumeriri**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e frică. Bat secundele în mine

Și timpul Tău s-a prefăcut în clipă;

Un cântec îmi vorbește despre Tine

Și-mi tipărește versuri pe aripă.

Ierusalimul zace de orbire,

Pe deal răsună veste de război,

Soldații au rămas în adormire,

Olaru-și cere țarina ’napoi.

Nu știu. Și râd în barbă cărturarii:

Cunoașterea?! A fost – și nu s-a dus.

I-au făurit o cușcă argintarii –

A mai rămas. Și e la preț redus.

Am amorțit în zdrențe biciuite,

Mi-s ciucurii la haină zgribuliți.

Vin preoții cu hainele vopsite

S-asculte mărturii de prozeliți.

Bătrânii-așteaptă să le dea Ilie

Toiege înflorite de stăpâni

Și, încântați de ce va fi să fie,

Ajung apusul vieții doar… bătrâni.

Mi-e dor să merg pe Calea cu Iubire,

Iar fariseii mi-au trimis în dar,

Să-mi fie de-ajutor și împlinire,

Un șir de datini regulamentar.

Mii de răspunsuri, nici o întrebare,

E totul clar, nimic nu mai e sfânt;

Vin saducheii-n grup, cu zarvă mare,

Să-l scuture pe Lazăr în mormânt.

Se-nalță toți deasupra tuturor,

Sub zâmbete se-arată numai dinții,

Răcnește un chimval zăngănitor,

Înfiorați, mai tremură arginții.

Și dac-acesta-i ceasul de pe urmă?…

Sunt oaia rătăcită, caut turmă.